  Майя Бывальцева 17-тӥ гудырикошконэ Удмуртилэн тӧроез Вотка ёросын пуктӥськись физкультурая но тазалыкез юнматонъя огъетэ капсула понон ужрадэ пыриськиз. Новый каргуртын объект кылдоз «Газпром — детям» программа улсын. «Малпасько 2020-тӥ арын гужем татын элькун гурт шудонъёсты ортчытыны луоз», — пусйиз улосвыллэн кивалтӥсез. Озьы ик со вераз, каргуртын стадион пуктон ужпумез эскерозы шуыса. Со ласянь нырысетӥ вамышъёсты лэсьтыны быгатозы ни 2017-тӥ арын. Огъетлэн быдӟалаез 2 сюрс квадрат метрлэсь ятыр. Ӵектосын чакламын тренажёръёсын зал, тазалыкез юнматӥсь сауна но бассейн. ФОК-ын футбол, волейбол, гандбол, ӝоквыл теннис шудыны, хореографиен, капчи атлетикаен вырыны луоз. Чакланъёсъя, огъетэ нуналаз 120 адями ветлыны быгатоз. Лэсьтӥськонлэн дуныз — 150 миллион манет. Огъетэз 2018-тӥ арын толсуре вуттыны малпало. Кызьы веразы «Газпром трансгаз Чайковский» огазеяськонлэн кивалтӥсьёсыз, пиналъёс отчы чик дунтэк ветлыны быгатозы. ВАТСАН «Газпром — детям» программа 2017-тӥ арысен кунысь 73 улосвылъёсын быдэсъяське. Со дырысен быдэс Россиын 1 сюрс 300-лэсь трос объектъёс пуктэмын но выльдэмын. Тегъёс: Спорт газпром Удмуртия АлександрСоловьёв пиналъёс Воткаёрос  